DA Den Europæiske Unions Tidende CE 88/394

(2004/C 88 E/0400)

SKRIFTLIG FORESPØRGSEL P-2252/03

af Glenys Kinnock (PSE) til Kommissionen

(1. juli 2003)

Om: Frigjorte og uudnyttede EF-midler i Sydafrika

Kan Kommissionen bekræfte, at frigjorte og uudnyttede midler, eftersom de ikke kan afsættes til andre formål, er tabt for Sydafrikas vedkommende? Det må straks overvejes at anvende en mere fleksibel fremgangsmåde med henblik på at åbne mulighed for en forlængelse af vigtige projekter. En sådan fremgangsmåde ville mindske den stærke sandsynlighed for alvorlige sociale og/eller politiske konsekvenser. Hvad er Kommissionens syn på dette problem?

Svar afgivet på Kommissionens vegne af Poul Nielson

(29. juli 2003)

Kommissionen kan bekræfte, at i forbindelse med bistand til tredjelande tildelt over det almindelige budget kan frigjorte midler i princippet ikke anvendes igen eller stilles til rådighed på ny i de efterfølgende budgetår. Disse årlige budgettransaktioner er underlagt bindende lovbestemmelser i den finansordning (1), der er vedtaget af Rådet og Europa-Parlamentet. (Programmering er i væsentligt omfang planlægning på længere sigt med henblik på at fastlægge nøgleprioriteringer – og ikke nogen formel finansiel forpligtelse). Dette gælder ikke kun for Sydafrika, men også for alle andre lande, som modtager bistand fra det almindelige budget. Kommissionen har i de sidste måneder haft indgående drøftelser med de sydafrikanske myndigheder om denne problematik.

Kommissionen har altid anvendt stor fleksibilitet i forbindelse med forlængelse af samarbejdsprojekter med Sydafrika. Siden starten på det europæiske program for genopbygning og udvikling i Sydafrika, har Kommissionen godkendt over 150 tillægskontrakter om forlængelse af finansieringsaftaler. Uheldigvis har ikke alle forlængelser givet de forventede resultater. Kommissionen er alligevel positivt indstillet over for at fortsætte drøftelserne med de sydafrikanske myndigheder om forlængelse af projekter, som det har været vanskeligt at gennemføre. Omkring 14 projekter er blevet udpeget til forlængelse og justeringer i 2003. Kommissionen forsøger at løse problemet med, at alt for mange forpligtelser og projekter tidligere blev iværksat, uden at de opfyldte de samme standarder med hensyn til kvalitet og gennemførlighed, som Kommissionen lægger vægt på i dag – også selv om målene for projekterne var og stadigvæk er gyldige.

Efter kritik fra Europa-Parlamentet og Rådet er Kommissionen nu begyndt at finde en bedre balance mellem de budgetforpligtelser, der indgås, og de midler, der faktisk gives ud. Som en del af bestræbelserne for at forbedre budgetgennemførelsen fastlagde Europa-Parlamentet og Rådet i finansforordningen, at der burde fastsættes en slutdato for gennemførelse i overensstemmelse med princippet om forsvarlig økonomisk forvaltning. Det er derfor nødvendigt at foretage en omhyggelig vurdering af hver enkelt anmodning om projektforlængelse, og det er kun muligt at indrømme forlængelse af projektet, hvis den er behørigt begrundet i projektets relevans og forsvarlig økonomisk forvaltning.

(1) Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget, EFT L 248 af 16.9.2002. Jf. artikel 77, stk. 3.